REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/109-24

19. septembar 2024. godine

B e o g r a d

ZAPISNIK

SA 14. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 19. SEPTEMBRA 2024. GODINE

Sednica je počela u 12,00 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao Milenko Jovanov, predsednik Odbora.

Sednici su prisustvovali članovi Odbora: Igor D. Jakšić, Miloljub Albijanić, Dane Stanojčić, Aleksandar Jugović, Goran Milić, Stefan Kitanović, Đorđe Komlenski, Branimir Jovanović, Branko Lukić, Jelena Milošević i Vojislav Mihailović.

Sednici nisu prisustvovali članovi Odbora: Olja Petrović, Snežana Paunović, Miroslav Aleksić, Stefan Janjić i Dragana Rakić.

Sednici su prisustvovali zamenici članova Odbora: Nikola Bokan, zamenik člana Olje Petrović, Marko Milošević, zamenik člana Snežane Paunović, Uroš Đokić, zamenik člana Miroslava Aleksića, Verica Milanović, zamenik člana Stefana Janjića i Srđan Milivojević, zamenik člana Dragane Rakić.

Predsednik Odbora je obrazložio da je na osnovu člana 82, člana 92. stav 2, člana 192. st. 2. i 3. i člana 193. Poslovnika Narodne skupštine, podneo predlog da Odbor obavi zajednički jedinstveni pretres o tačkama 1.- 8. predloženog dnevnog reda.

Na predlog predsednika, Odbor je većinom glasova prihvatio predlog za spajanje rasprave.

Shodno članu 93. stav 3. Poslovnika Narodne skupštine, Odbor je na predlog predsednika, većinom glasova, utvrdio dnevni red Osme sednice, u celini:

D n e v n i r e d:

- usvajanje zapisnika sa Desete, 11. i 12. sednice Odbora -

1. Razmatranje ostavke koju je na funkciju narodnog poslanika podnela Selma Kučević (03 broj: 118-1897/24 od 6. avgusta 2024. godine);

2. Razmatranje zahteva Edisa Durgutovića, narodnog poslanika za ostvarivanje prava na isplatu mesečne naknade na ime zakupa stana u Beogradu i naknade za odvojeni život od porodice (21 broj: 120-2032/24 od 30. avgusta 2024. godine);

3. Razmatranje obaveštenja generalnog sekretara o izricanju mere održavanja reda na sednici Prvog vanrednog zasedanja u Četrnaestom sazivu, održanoj 23. jula 2024. godine (21 Broj: 120-1788/24 od 24. jula 2024. godine);

4. Razmatranje obaveštenja generalnog sekretara o izricanju mere održavanja reda na sednici Prvog vanrednog zasedanja u Četrnaestom sazivu, održanoj 24. jula 2024. godine (21 Broj: 120-1824/24 od 26. jula 2024. godine);

5. Razmatranje obaveštenja generalnog sekretara o izricanju mere održavanja reda na sednici Prvog vanrednog zasedanja u Četrnaestom sazivu, održanoj 29. jula 2024. godine (21 Broj: 120-1839/24 od 30. jula 2024. godine);

6. Razmatranje obaveštenja generalnog sekretara o izricanju mere održavanja reda na sednici Prvog vanrednog zasedanja u Četrnaestom sazivu, održanoj 30. jula 2024. godine (21 Broj: 120-1846/24 od 31. jula 2024. godine);

7. Razmatranje obaveštenja generalnog sekretara o izricanju mere održavanja reda na sednici Prvog vanrednog zasedanja u Četrnaestom sazivu, održanoj 31. jula 2024. godine (21 Broj: 120-1859/24 od 01. avgusta 2024. godine);

8. Razmatranje obaveštenja predsednika Narodne skupštine o izricanju mere održavanja reda na Sedmoj sednici Odbora za odbranu i unutrašnje poslove održanoj 6. septembra 2024. godine (01 Broj: 120-2097/24 od 10. septembra 2024. godine).

\* \* \*

Pre prelaska na rad po utvrđenom dnevnom redu, Odbor je jednoglasno, bez primedaba, usvojio zapisnike sa Desete, 11. i 12. sednice Odbora.

**Prva, Druga, Treća, Četvrta, Peta, Šesta, Sedma i Osma tačka dnevnog reda:** Razmatranje ostavke koju je na funkciju narodnog poslanika podnela Selma Kučević; Razmatranje zahteva Edisa Durgutovića, narodnog poslanika za ostvarivanje prava na isplatu mesečne naknade na ime zakupa stana u Beogradu i naknade za odvojeni život od porodice; Razmatranje obaveštenja generalnog sekretara o izricanju mera održavanja reda na sednici Prvog vanrednog zasedanja, održanoj 23, 24, 29, 30. i 31. jula 2024. godine; Razmatranje obaveštenja predsednika Narodne skupštine o izricanju mere održavanja reda na Sedmoj sednici Odbora za odbranu i unutrašnje poslove održanoj 6. septembra 2024. godine.

Predsednik Odbora je napomenuo da će Odbor, s obzirom na to da je prihvaćen predlog za objedinjenu raspravu po tačkama 1.- 8. dnevnog reda, u skladu sa članom 157. stav 2. Poslovnika, po završetku rasprave odlučivati o svakoj tački dnevnog reda posebno.

Pre nego što je otvorio raspravu, predsednik Odbora je obavestio prisutne da je ostavka Selme Kučević overena u skladu sa zakonom kojim se uređuje overavanje potpisa, i u zakonskom roku predata na pisarnicu Narodne skupštine. U vezi sa tačkom 2. koja se odnosi na zahtev Edisa Durgutovića za zakup stana u Beogradu i naknade za odvojeni život od porodice, ukazao je da je Odlukom o poslaničkoj naknadi propisano da Odbor može da odluči da se poslaniku koji nema prebivalište u Beogradu i ne koristi hotelski smeštaj, odobri korišćenje prava na zakup stana u Beogradu i za odovojeni život od porodice. Napomenuo je da je Edis Durgutović sa prebivalištem u Kragujevcu, kao i da je dokumentacija koju je priložio uz zahtev uredna.

U vezi sa tačkama 3. do 8. obavestio je prisutne da su članovima Odbora dostavljena obaveštenja predsednika Narodne skupštine i generalnog sekretara o merama koje su izrečene narodnim poslanicima zbog povrede reda na sednici Narodne skupštine i na Odboru za odbranu i unutrašnje poslove; da su uz obaveštenja priloženi i izvodi iz stenografskih beležaka; da Odbor na osnovu člana 115. Poslovnika donosi odluku o novčanoj kazni za narodnog poslanika, na osnovu izrečene mere; da se oduzeta novčana sredstva uplaćuju u Fond solidarnosti Narodne skupštine i dodeljuju, prema odluci Odbora, u humanitarne svrhe, kao i da na računu Fonda postoje neraspodeljena sredstva u visini od 221.261,00 dinara.

U diskusiji su učestvovali: Srđan Milivojević, Đorđe Komlenski, Jelena Milošević, Verica Milanović, Branko Lukić, Uroš Đokić i Milenko Jovanov.

Srđan Milivojević je povodom mera koje su izrečene narodnim poslanicima zbog povrede reda na sednici Narodne skupštine izneo stav da iste, kao represivne mere, predstavljaju sredstvo kojim se ograničava pravo poslanika na diskusiju; da se netolerantiim ambijentom u Narodnoj skupštini suzbija kritička reč poslanika opozicije i uvodi, kako je naveo, delikt mišljenja; da će ostati istrajan u nameri da i dalje kritikuje režim i brani istinu, kao i da će glasati protiv donošenja odluka o novčani kaznama jer verbalni delikt ne treba da se kažnjava, čak ni novčano.

Đorđe Komlenski je istakao da je tokom advokatske prakse imao prilike da sluša razna svedočenja; da su mnogi koji su tvrdili da svedoče istinu kasnije odgovarali za krivično delo lažno svedočenje; napomenuo je da svaka od izrečenih mera za sobom povlači bar još sedam ili više neizrečenih; da treba razlikovati kritiku od uvrede i da su sve predložene kazne i više nego zaslužene i da su ispunjeni uslovi predviđeni Poslovnikom za njihovo donošenje.

Jelena Milošević se složila sa Đ. Komlenskim da je trebalo da bude izrečen veći broj kazni, i da bi se to i dogodilo da se Poslovnik ne primenjuje selektivno; pohvalila je dosadašnji rad Odbora i atmosferu u kojoj su članovi, uprkos neslaganjima, diskutovali primereno; da Odbor može da utiče tako što bi bio primer drugim odborima da može da se radi iako se drugačije misli; da će glasati protiv donošenja odluka o novčani kaznama.

Verica Milanović je ukazala na neravnopravan odnos predsednika Narodne skupštine prema poslanicima opozicije i pozicije i navela da je predsednik Skupštine odgovorna kako za atmosferu u Skupštini tako i za pripremu i organizaciju rada Narodne skupštine. U vezi sa opomenom koja je izrečena Zdravku Ponošu ukazuje da je, po njenom mišljenju, trebalo da bude kažnjen i poslanik Jovanov, jer je reakcija Z. Ponoša usledila upravo nakon njegovog izlaganja. Navela je da je potrebno da se donese kalendar rada Narodne skupštine, da se skupštinska zasedanja odvijaju sa manje tačaka dnevnog reda, kao i da materijal za sednice bude dostavljen na vreme kako bi poslanici opozicije mogli da se pripreme za zasedanja.

Branko Lukić je istakao da se Poslovnik selektivno primenjuje jer se kažnjavaju samo poslanici opozicije, da je atmosfera u Skupštini neprimerena i da je za to odgovorna predsednik Skupštine koja mora da promeni svoj način rada. Istakao je da je pre izricanja opomene od strane predsednika Narodne skupštine zatražio njenu zaštitu od dobacivanja od strane drugih narodnih poslanika, pripadnika pozicije, s obzirom na to da je dobacivanje zabranjeno Poslovnikom; da će glasati protiv donošenja odluka o novčani kaznama.

Uroš Đokić je s aspekta pravne struke, budući da većinu Odbora čine pravnici, ukazao da bi kazna trebalo da dovede najpre do generalne a potom i specijalne prevencije; da generalna prevencija podrazumeva postojanje kritike u Narodnoj skupštini i neuskraćivanje prava na govor; da Odbor razmatra samo kazne koje se odnose na poslanike koji su pripadnici istih poslaničkih grupa; da izrečene mere neće odgovoriti poslanike opozicije da budu kritični; da je kažnjavanje opravdano samo ako se nijednom drugom merom ne može postići željena svrha; da kaznena politika koja se sprovodi u Skupštini može da izazove revolt jer sila traži odgovor silom; da će glasati protiv donošenja odluka o novčani kaznama.

Srđan Milivojević je istakao da ambijent u Narodnoj skupštini diktira isključivo predsednik Narodne skupštine koja je uzurpirala pravo da represijom suzbija slobodnu reč u Narodnoj skupštini; da će nastaviti da se bori za pravo na slobodu mišljenja i slobodu govora u Narodnoj skupštini; da je kažnjen jer je citirao reči Zorana Đinđića koje je pre 30 godina izgovorio u parlamentu i za te reči nije bio kažnjen; da će nastaviti da citira predsednika Demokratske stranke i prvog demokratski izabranog premijera.

Po zaključenju diskusije, Odbor je odlučivao o svakoj tački dnevnog reda pojedinačno.

S obzirom na to da sistem e parlamenta na lap topu Srđana Milivojevića nije bio u funkciji, imenovani poslanik je glasao podizanjem ruku, a u stenobeleškama koje su sastavni deo zapisnika je zabeležen rezultat glasanja po svim tačkama dnevnog reda za imenovanog narodnog poslanika.

Odbor je, povodom **Prve tačke dnevnog reda**, na predlog predsednika, jednoglasno, usvojio i Narodnoj skupštini podneo sledeći

I Z V E Š T A J

Odbor je utvrdio da je podnošenjem ostavke narodnog poslanika Selme Kučević, izabrane sa Izborne liste „ SDA Sandžaka -dr Sulejman Ugljanin SDA Sandžaka - dr. Sulejman Ugljanin“, nastupio slučaj iz člana 131. stav 2. tačka 6) Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre nego što se potvrde mandati za dve trećine narodnih poslanika iz narednog saziva Narodne skupštine.

Mandat narodnog poslanika prestaje danom podnošenja ostavke, u skladu sa članom 132. stav 5. Zakona o izboru narodnih poslanika, te Odbor predlaže da Narodna skupština, u smislu člana 133. istog zakona, konstatuje da je imenovanim prestao mandat narodnog poslanika.

Popunjavanje upražnjenog poslaničkog mesta izvršiće se dodeljivanjem mandata drugom kandidatu u skladu sa čl. 134. i 135. Zakona.

Za izvestioca Odbora na sednici Narodne skupštine određen je Milenko Jovanov, predsednik Odbora.

Odbor je povodom **Druge tačke dnevnog reda**, na predlog predsednika, jednoglasno prihvatio zahtev narodnog poslanika Edisa Durgutovića i doneo Rešenje o ostvarivanju prava na isplatu mesečne naknade na ime zakupa stana u Beogradu i Rešenje o ostvarivanje prava na naknadu za odvojeni život od porodice, počev od 29. avgusta 2024. godine.

Odbor je povodom **Treće tačke dnevnog reda**, na predlog predsednika, većinom glasova, doneo odluku o novčanoj kazni:

- kojom se Aleksandar Jovanović, narodni poslanik na stalnom radu u Narodnoj skupštini, kažnjava novčanom kaznom u visini od 10% osnovne plate u iznosu od 11.521,83 dinara (jedna opomena);

- kojom se Zdravko Ponoš, narodni poslanik na stalnom radu u Narodnoj skupštini, kažnjava novčanom kaznom u visini od 10% osnovne plate narodnog poslanika, u iznosu od 11.521,83 dinara (jedna opomena) .

Odbor je povodom **Četvrte tačke dnevnog reda**, na predlog predsednika, većinom glasova, doneo odluku o novčanoj kazni kojom se Aleksandar Jovanović, narodni poslanik na stalnom radu u Narodnoj skupštini, kažnjava novčanom kaznom u visini od 10% osnovne plate u iznosu od 11.521,83 dinara (jedna opomena).

Odbor je povodom **Pete tačke dnevnog reda**, na predlog predsednika, većinom glasova, doneo odluku o novčanoj kazni:

- kojom se Dragana Rakić, narodni poslanik na stalnom radu u Narodnoj skupštini, kažnjava novčanom kaznom u visini od 10% osnovne plate u iznosu od 11.521,83 dinara (jedna opomena);

- kojom se Srđan Milivojević, narodni poslanik na stalnom radu u Narodnoj skupštini, kažnjava novčanom kaznom u visini od 10% osnovne plate u iznosu od 11.521,83 dinara (jedna opomena).

Odbor je povodom **Šeste tačke dnevnog reda**, na predlog predsednika, većinom glasova, doneo odluku o novčanoj kazni kojom se Branko Lukić, narodni poslanik u Narodnoj skupštini, kažnjava novčanom kaznom u visini od 10% osnovne plate u iznosu od 11.521,83 dinara (jedna opomena).

Odbor je, povodom **Sedme tačke dnevnog reda**, na predlog predsednika, većinom glasova, doneo odluku o novčanoj kazni kojom se Slavica Radovanović, narodni poslanik na stalnom radu u Narodnoj skupštini, kažnjava novčanom kaznom u visini od 10% osnovne plate u iznosu od 11.521,83 dinara (jedna opomena).

Odbor je, povodom **Osme tačke dnevnog reda,** na predlog predsednika, većinom glasova, doneo odluku o novčanoj kazni kojom se Aleksandar Jovanović, narodni poslanik na stalnom radu u Narodnoj skupštini, kažnjava novčanom kaznom u visini od 50% osnovne plate u iznosu od 57.609,16 dinara (mera udaljenja sa sednice Odbora za odbranu i unutrašnje poslove).

\*\*\*

Sednica je završena u 12,50 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić Milenko Jovanov